32006R1840
L 355/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1840/2006 AL CONSILIULUI
din 11 decembrie 2006
de modificare a Regulamentului (CE) nr. 74/2004 de instituire a unui drept compensatoriu definitiv la importurile de lenjerie de pat din bumbac originară din India
CONSILIUL UNIUNII EUROPENE
având în vedere Tratatul de instituire a Comunității Europene,
având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulament de bază”),
având în vedere articolul 2 din Regulamentul (CE) nr. 74/2004 al Consiliului din 13 ianuarie 2004 de instituire a unui drept compensatoriu definitiv la importurile de lenjerie de pat din bumbac originară din India (2) (denumit în continuare „regulament inițial”),
având în vedere propunerea prezentată de către Comisie după consultarea comitetului consultativ,
întrucât:
A. PROCEDURA ANTERIOARĂ
(1)
Prin Regulamentul (CE) nr. 74/2004, Consiliul a instituit un drept compensatoriu definitiv la importurile, în Comunitate, de lenjerie de pat din bumbac, care intră sub incidența codurilor NC ex 6302 21 00 (coduri TARIC 6302210081 și 6302210089), ex 6302 22 90 (cod TARIC 6302229019), ex 6302 31 00 (cod TARIC 6302310090) și ex 6302 32 90 (cod TARIC 6302329019), originară din India. Având în vedere numărul mare de producători-exportatori cooperanți indieni ai produsului în cauză, s-a constituit un eșantion în conformitate cu articolul 27 din regulamentul de bază și au fost instituite rate individuale de drepturi, cuprinse între 4,4 % și 10,4 %, pentru societățile din eșantionul respectiv, iar celorlalte societăți cooperante, dar neincluse în eșantion, li s-a atribuit o rată a dreptului de 7,6 %. Tuturor celorlalte societăți le-a fost atribuită o rată a dreptului rezidual de 10,4 %.
(2)
Articolul 2 din Regulamentul (CE) nr. 74/2004 prevede că, atunci când un nou producător-exportator din India furnizează Comisiei probe suficiente pentru a se stabili că nu a exportat către Comunitate produsele menționate la articolul 1 alineatul (1) din regulament în cursul perioadei de anchetă (între 1 octombrie 2001 și 30 septembrie 2002) (primul criteriu), că nu are legătură cu niciun exportator sau producător din India care fac obiectul măsurilor compensatorii instituite de regulament (al doilea criteriu) și că a exportat produsul în cauză către Comunitate după perioada de anchetă pe care se bazează măsurile sau că a subscris o obligație contractuală și irevocabilă de a exporta o cantitate semnificativă din produsul respectiv către Comunitate (al treilea criteriu), articolul 1 alineatul (3) din regulament poate fi modificat astfel încât să acorde noului producător-exportator rata dreptului care se aplică societăților cooperante neincluse în eșantion, și anume 7,6 %.
(3)
Regulamentul inițial a fost modificat de două ori prin regulamente de modificare, și anume Regulamentul (CE) nr. 2143/2004 al Consiliului (3) și Regulamentul (CE) nr. 122/2006 al Consiliului (4). Aceste două regulamente au adăugat la lista producătorilor-exportatori indieni incluși în anexa la regulament denumirea societăților exportatoare ale produsului în cauză, originar din India, care au dovedit serviciilor Comunității că îndeplinesc criteriile enunțate în regulamentul inițial.
B. CERERI DIN PARTEA NOILOR PRODUCĂTORI-EXPORTATORI
(4)
De la publicarea regulamentului de modificare precedent, 19 societăți indiene au cerut să beneficieze de același statut precum cel al societăților care au cooperat la ancheta inițială și care nu au fost incluse în eșantion (denumit în continuare „statutul noului venit”).
(5)
Cele 19 societăți solicitante au fost următoarele:
Societate solicitantă
Oraș
B.K.S. Textiles Private Limited
Coimbatore
Indian Arts & Crafts Syndicate (IACS)
New Delhi
Mittal International
Panipat
Esskay International
Mumbai
Opera Clothing
Mumbai
Govindji Trikamdas & Co.
Mumbai
Navnitlal Private Limited
Mumbai
Tulip Exim
Mumbai
Aarthi - A1 - Traders
Karur
Anjani Synthetics Limited
Ahmedabad
Home Concepts
New Delhi
Siyaram Silk Mills Limited
Mumbai
Ramlaks Exports Pvt. Ltd
Mumbai
Oracle Exports
Mumbai
Sellon Dynamics
Mumbai
Synthesis Home Textiles
Karur
Devtara Industries
Muradnagar
Summer India Textile Mills
Salem
Prathishta Weaving and Knitting
Coimbatore
(6)
Patru dintre societățile care au solicitat statutul de nou venit nu au răspuns chestionarului destinat verificării îndeplinirii condițiilor enunțate la articolul 2 din Regulamentul (CE) nr. 74/2004, astfel încât cererea acestora a fost respinsă.
(7)
O societate a trimis chestionarul de două ori, de fiecare dată incomplet și cu informații contradictorii. Aceasta nu a trimis cel de-al treilea chestionar care i-a fost transmis și nu a putut, astfel, să dovedească că respectă criteriile necesare pentru obținerea statului de nou producător-exportator. Cererea acestei societăți a fost prin urmare respinsă.
(8)
Celelalte 14 societăți rămase au prezentat răspunsuri complete la chestionar și, prin urmare, au fost luate în considerare pentru acordarea statutului noului venit.
(9)
Se consideră că probele furnizate de șase dintre producătorii-exportatori indieni mai sus menționați sunt suficiente pentru a li se acorda rata dreptului care se aplică societăților cooperante neincluse în eșantion (7,6 %) și, prin urmare, pentru a fi adăugate la lista de producători-exportatori incluși în anexa la Regulamentul (CE) nr. 74/2004 (denumită în continuare „anexă”).
(10)
Cererile de acordare a statutului noului venit prezentate de celelalte opt societăți au fost respinse din motivele expuse în continuare.
(11)
Șapte societăți nu au putut dovedi că au exportat produsul respectiv către CE după încheierea perioadei de anchetă sau că au subscris obligații contractuale și irevocabile de a exporta o cantitate semnificativă din produsul respectiv către CE.
(12)
O societate are legătură cu una dintre societățile aflate deja pe lista din regulamentul inițial, astfel încât cererea acesteia de acordare a statutului noului venit a fost respinsă, pe motiv că nu respectă cel de-al doilea criteriu menționat la articolul 2 din regulamentul inițial.
(13)
Societățile cărora li s-a refuzat acordarea statutului noului venit au fost informate în legătură cu motivele acestei decizii și au avut posibilitatea să-și facă cunoscut punctul de vedere, în scris.
(14)
S-au analizat și luat în considerare toate argumentele și comentariile prezentate de părțile implicate, atunci când s-a justificat acest lucru,
ADOPTĂ PREZENTUL REGULAMENT:
Articolul 1
Următoarele societăți se adaugă la lista producătorilor indieni incluși în anexa la Regulamentul (CE) nr. 74/2004:
Societate solicitantă
Oraș
Indian Arts & Crafts Syndicate (IACS)
New Delhi
M/s. Opera Clothing
Mumbai
Anjani Synthetics Limited
Ahmedabad
Ramlaks Exports Pvt. Ltd
Mumbai
Oracle Exports Home Textiles Pvt. Ltd
Mumbai
Summer India Textile Mills (P) Ltd
Salem
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 decembrie 2006.